b'\n_START_ARTICLE_\nGaladriel\n_START_PARAGRAPH_\nGaladriel je nami\xc5\xa1ljena oseba iz Tolkienove mitologije. Bila je vilinska vladarka Srednjega sveta. Imenovala se je Alt\xc3\xa1riel, preden se je preimenovala v Galadriel. Lothlorienu je vladala skupaj s Celebornom, s katerim je imela h\xc4\x8derko Celebrian. Imenovali so jo tudi Lothlorienska gospa, Bela gospa, Gospa iz Zlatega gozda, Gospa iz Loriena, Galadhrimska Gospa ali Gospa iz Gozda. V Lothlorienu so jo imenovali preprosto Gospa Galadriel ali kar Gospa. Skupaj s Celebornom so ju imenovali Gospod in Gospa._NEWLINE_Galadriel je bila edina h\xc4\x8di in najmlaj\xc5\xa1i otrok Finarfina, noldorskega princa in E\xc3\xa4rwen. Njeni starej\xc5\xa1i bratje so bili Finrod Felagund, Angrod in Aegnor. Rojena je bila v Valinorju med Leti dreves v Prvem veku, natan\xc4\x8dneje leta 4862, ko so leta trajala 9,582-krat toliko kot obi\xc4\x8dajno leto._NEWLINE_Galadriel je bila udele\xc5\xbeenka in vodja upora noldorskih vilinov ter njihovega pobega iz Valinorja, vendar je bila lo\xc4\x8dena od F\xc3\xabanorja in njegovega sorodstva. V Beleriandu je formalno \xc5\xbeivela z enim od bratov, vendar je ve\xc4\x8dino \xc4\x8dasa pre\xc5\xbeivela na dvoru Thingola in Melian v Menegrothu. Tu je bila dobrodo\xc5\xa1la, saj je bil Thingolov brat Olw\xc3\xab o\xc4\x8de njene matere. Tu je sre\xc4\x8dala tudi Thingolovega sorodnika Celeborna. _NEWLINE_V Drugem veku, ko so bili skovani Prstani Mogote, je bila Galadriel nezaupljiva do Annatarja, poznavalca izro\xc4\x8dila, ki je vodil Celebrindorja in druge Noldore v Eregionu. Kasneje, ko je bil Sauron kon\xc4\x8dno razkrinkan, se je to izkazalo za upravi\xc4\x8deno. Ko je bil Eregion napaden, je dobila Galadriel v hrambo enega od treh vilinskih prstanov. Njen prstan je bil Nenya, prstan vode. Zavedala se je Sauronove mo\xc4\x8di, zato, dokler je bil Edini Prstan v Sauronovih rokah, svojega prstana ni uprabila. _NEWLINE_V Tretjem veku, ko je bil Edini Prstan izgubljen, je uporabila svoj prstan. Njegova mo\xc4\x8d je bila povezana z Galadrielinim zrcalom, veliko skledo z vodo, ki poka\xc5\xbee preteklost, sedanjost in prihodnost. _NEWLINE_V Gospodarju prstanov Galadriel gosti Bratov\xc5\xa1\xc4\x8dino prstana po njihovem begu iz Morie. Ko jih sre\xc4\x8da v svojem domovanju v Caras Galadhonu, vsakega \xc4\x8dlana bratov\xc5\xa1\xc4\x8dine preiskujo\xc4\x8de pogleda, da preizkusi njihovo odlo\xc4\x8dnost. Sama je bila preizku\xc5\xa1ena, ko ji je Frodo Bisagin ponudil Edini Prstan v njeno varstvo. Vedela je, da jo Edini prstan lahko naredi mo\xc4\x8dno in stra\xc5\xa1no, zato je pregnala sku\xc5\xa1njavo in zavrnila Frodovo ponudbo. Ko je bratov\xc5\xa1\xc4\x8dina zapustila Lothlorien, je vsakemu podarila vilinski pla\xc5\xa1\xc4\x8d in hrano. _NEWLINE_V zgodnjih letih \xc4\x8cetrtega veka je od\xc5\xa1la \xc4\x8dez morje na Zahod (na isti ladji kot Elrond, Gandalf ter Bilbo in Frodo Bisagin). Stara je bila 8374 let._NEWLINE_V Jacksonovih filmih Gospodar prstanov jo je odigrala Cate Blanchett.'